Document ID: 32010R1143

KOMISJONI MÄÄRUS (EL) nr 1143/2010,
7. detsember 2010,
millega muudetakse määrust (EÜ) nr 1251/2008 teatavate suletud dekoratiivrajatiste jaoks ettenähtud dekoratiivsete veeloomadega seotud üleminekusätete kohaldamisaja osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 17 lõiget 2, artikleid 22 ja 25 ning artikli 61 lõiget 3,
ning arvestades järgmist:
(1)
Komisjoni 12. detsembri 2008. aasta määrusega (EÜ) nr 1251/2008 (millega rakendatakse nõukogu direktiivi 2006/88/EÜ seoses vesiviljelusloomade ja vesiviljelustoodete turuleviimise tingimuste ja sertifitseerimisnõuetega ja ühendusse importimisega ning millega sätestatakse vektorliikide loetelu) (2) on kehtestatud loomatervishoiu- ja sertifitseerimisnõuded suletud dekoratiivrajatiste jaoks ettenähtud dekoratiivsete veeloomade liitu importimise puhul.
(2)
Määruse (EÜ) nr 1251/2008 artiklis 11 on sätestatud, et dekoratiivkalu, mis kuuluvad ühele või mitmele direktiivi 2006/88/EÜ IV lisa II osas loetletud taudile vastuvõtlike liikide hulka ja mis on ette nähtud suletud dekoratiivrajatiste jaoks, imporditakse liitu ainult käesoleva määruse III lisas loetletud kolmandatest riikidest, territooriumidelt, tsoonidest või piirkondadest. Episootiline haavandiline sündroom (EUS) on nimetatud direktiivi 2006/88/EÜ IV lisa II osas teatavate taudile vastuvõtlike kalaliikide eksootilise taudina.
(3)
Määruse (EÜ) nr 1251/2008 artikli 20 lõikes 5 on sätestatud, et üleminekuperioodil kuni 31. detsembrini 2010 võivad liikmesriigid lubada üksnes suletud dekoratiivrajatiste jaoks ettenähtud dekoratiivsete veeloomade episootilisele haavandilisele sündroomile vastuvõtlike liikide importi kolmandatest riikidest või territooriumidelt, mis on Maailma Loomatervishoiu Organisatsiooni liikmed.
(4)
Määruse (EÜ) nr 1251/2008 IV lisa B osas sätestatud suletud rajatiste jaoks ettenähtud dekoratiivsetele veeloomadele kohaldatava veterinaarsertifikaadi näidise II.2 osas sätestatakse teatavad episootilise haavandilise sündroomiga seotud impordinõuded. Asjaomase määruse artikli 20 lõike 5 teises lõigus on sätestatud, et neid nõudeid ei kohaldata eespool nimetatud üleminekuperioodi jooksul.
(5)
Praegu tuleb läbi viia täiendavaid uuringuid, et täpsemalt hinnata riske, mis on seotud selliste dekoratiivsete veeloomade liitu importimisega. Et mitte häirida nende loomadega kauplemist, on asjakohane pikendada praegu määruse (EÜ) nr 1251/2008 artikli 20 lõikega 5 ette nähtud üleminekumeetmete kohaldamisaega kuni 31. detsembrini 2012.
(6)
Lisaks ei kohaldata enam teatavaid üleminekusätteid, mis on praegu ette nähtud asjaomase määruse artikliga 20. Liidu õigusaktide lühiduse ja selguse huvides on asjakohane need sätted välja jätta.
(7)
Seepärast tuleks määrust (EÜ) nr 1251/2008 vastavalt muuta.
(8)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1251/2008 artikkel 20 asendatakse järgmisega:
„Artikkel 20
Üleminekuperioodil kuni 31. detsembrini 2012 võivad liikmesriigid lubada üksnes suletud dekoratiivrajatiste jaoks ettenähtud dekoratiivsete veeloomade episootilisele haavandilisele sündroomile vastuvõtlike liikide importi kolmandatest riikidest või territooriumidelt, mis on Maailma Loomatervishoiu Organisatsiooni liikmed.
Selle üleminekuperioodi jooksul ei kohaldata episootilist haavandilist sündroomi käsitlevaid IV lisa B osas esitatud veterinaarsertifikaadi näidise II.2 osas sätestatud nõudeid üksnes suletud dekoratiivrajatiste jaoks ettenähtud dekoratiivsete veeloomade suhtes.”
Artikkel 2
IV lisa B osas sätestatud veterinaarsertifikaadi näidise II.2 osa märkuses 3 asendatakse kuupäev „1. jaanuar 2011” kuupäevaga „1. jaanuar 2013”.
Üleminekuperioodil kuni 31. detsembrini 2012 võib jätkuvalt liitu importida ja transiidina läbi liidu vedada dekoratiivsete veeloomade partiisid, millel on kaasas veterinaarsertifikaat, mis on välja antud vastavalt määruse (EÜ) nr 1251/2008 IV lisa B osale enne käesoleva määrusega tehtud muudatusi.
Artikkel 3
Käesolev määrus jõustub kolmandal päeval pärast selle avaldamist Euroopa Liidu Teatajas.
Määrust kohaldatakse alates 1. jaanuarist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. detsember 2010

Labels: 0
3
6